ՀԻՄՆԱՎՈՐՈՒՄ
«Հայաստանի Հանրապետության կառավարության 2025 թվականի հունիսի 5-ի N 735-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագծի

1. Անհրաժեշտությունը
Հայաստանի Հանրապետության կառավարության 2025 թվականի հունիսի 5-ի N 735-Ն որոշմամբ (այսուհետ՝ Որոշում) հաստատվել է «Արտադրանքի սերտիֆիկացման և լաբորատոր փորձարկումների վճարների փոխհատուցման» ծրագիրը (այսուհետ՝ Որոշում), որի նպատակն էր Հայաստանի Հանրապետությունում արտադրվող արտադրանքի սերտիֆիկացման և լաբորատոր փորձարկումների համար կատարվող ծախսերի մասնակի փոխհատուցման միջոցով խթանել հայկական արտադրանքի արտահանումը, բարձրացնել դրա մրցունակությունը և աջակցել նոր արտաքին շուկաներ մուտք գործելուն։
Ծրագրի կիրառման ընթացքի ուսումնասիրության արդյունքում պարզվել է, որ ծրագրի շրջանակներում ներկայացված դիմում-հայտերի նկատմամբ ծրագրով սահմանված պահանջների ապահովման մասով առկա են եղել անհամապատասխանություններ, մասնավորապես՝ ներկայացված փաստաթղթերի կազմում բացակայել է արտահանման երկրում արտադրանքի շրջանառությունը հավաստող համապատասխան փաստաթուղթը։ Արդյունքում՝ ծրագրով նախատեսված աջակցություն տրամադրելու համար անհրաժեշտ պայմանները չեն ապահովվել, և ծրագրի շրջանակում շահառուներ չեն ձևավորվել։
2. Ընթացիկ իրավիճակը և խնդիրները
Հայաստանի Հանրապետության կառավարության 2025 թվականի հունիսի 5-ի N 735-Ն որոշմամբ սահմանվել են արտադրանքի սերտիֆիկացման և լաբորատոր փորձարկումների վճարների փոխհատուցման տրամադրման նպատակային ուղղությունները, շահառուներին ներկայացվող պահանջները, փոխհատուցման չափերը, անհրաժեշտ փաստաթղթերի ցանկը, դիմում-հայտերի քննարկման և աջակցության տրամադրման ընթացակարգերը, ինչպես նաև աջակցության տրամադրման ժամկետները։
Ծրագրի գործողության ընթացքում ներկայացված 2 դիմում-հայտերի ուսումնասիրությամբ պարզվել է, որ բացակայել է արտահանման երկրում արտադրանքի շրջանառությունն ու շուկայահանումը հավաստող համապատասխան փաստաթուղթը (սերտիֆիկատ, հայտարարագիր կամ համապատասխանության այլ փաստաթուղթ), որի առկայությունը ծրագրի շրջանակում դիտարկվել է որպես պահանջ։ Բացի այդ՝ ներկայացված դիմումները և կից փաստաթղթերը չեն համապատասխանել ծրագրով սահմանված պահանջներին։ Արդյունքում՝ ծրագրով նախատեսված աջակցություն տրամադրելու համար անհրաժեշտ հիմքեր չեն առաջացել, և չեն ձևավորվել ծրագրի պահանջներին համապատասխանող շահառուներ (դիմում հայտերը մերժվել են)։
Թեև Նախագծի մշակման, շրջանառության և Արդարադատության նախարարություն ներկայացման օրվա դրությամբ ընթացքի մեջ գտնվող կամ քննարկվող դիմում-հայտեր առկա չեն եղել, ինչպես նաև Էկոնոմիկայի նախարարություն նոր դիմում-հայտեր չեն ներկայացվել, Նախագծով ուժը կորցրած ճանաչելու ժամկետ է սահմանվել 2026 թվականի նոյեմբերի 10-ը՝ մինչև նշված ժամկետը ներկայացված դիմում-հայտերի նկատմամբ օրենսդրությամբ սահմանված գործընթացն ապահովելու, ինչպես նաև 2026 թվականի դեկտեմբերի 30-ի դրությամբ փաստացի չկատարված պայմանագրային պարտավորությունների բացակայությունն ապահովելու նպատակով։
Միաժամանակ հարկ է նշել, որ Ֆինանսների նախարարության կողմից մերժվել են 2027 թվականի համար Էկոնոմիկայի նախարարության կողմից ներկայացված մի շարք բյուջետային հայտեր, այդ թվում՝ «Ներդրումների և արտահանման խթանման» 1165 ծրագրի «Արտադրանքի սերտիֆիկացման և լաբորատոր փորձարկումների վճարների փոխհատուցում» 12013 միջոցառման բյուջետային հայտը։ Արդյունքում՝ Հայաստանի Հանրապետության կառավարության 2025 թվականի հունիսի 5-ի N 735-Ն որոշմամբ նախատեսված միջոցառման հետագա իրականացումը նույնպես հնարավոր չի լինի ապահովել։
Վերոգրյալ հանգամանքները հիմք են հանդիսացել ծրագրի հետագա պահպանման նպատակահարմարությունը վերագնահատելու համար, որի արդյունքում ծրագրի շարունակման անհրաժեշտությունը չի հիմնավորվել։
3. Կարգավորման նպատակը և բնույթը
Նախագծով առաջարկվող կարգավորումը կրում է իրավական և կազմակերպական բնույթ և ուղղված է գործող իրավական ակտերի համակարգի պարզեցմանը, փաստացի չկիրառվող կամ նախատեսված արդյունքը չապահոված կարգավորումների վերացմանը, ինչպես նաև պետական աջակցության գործիքների առավել արդյունավետ կառավարմանը։
4. Նախագծի մշակման գործընթացում ներգրավված մարմինները
Նախագիծը մշակվել է Հայաստանի Հանրապետության էկոնոմիկայի նախարարության կողմից: 
5. Ակնկալվող արդյունքը
Նախագծի ընդունման արդյունքում պետական աջակցության գործիքների վերանայման և առավել արդյունավետ ուղղություններով դրանց վերաձևակերպման համար կստեղծվեն անհրաժեշտ նախադրյալներ և ծրագրի պահանջներին համապատասխանող շահառուների չձևավորվելու պայմաններում դրա դադարեցումը հնարավորություն կտա պետական աջակցության միջոցներն ուղղել առավել պահանջված և արդյունավետ գործիքների մշակմանը և իրականացմանը՝ ռազմավարական նպատակներին համապատասխան։
6. Այլ տեղեկություններ
Միաժամանակ, ծրագրի կիրառման արդյունքում ծրագրի պահանջներին համապատասխանող շահառուների չձևավորվելու պայմաններում դրա դադարեցումը հնարավորություն կտա պետական աջակցության միջոցներն ուղղել առավել պահանջված և արդյունավետ գործիքների մշակմանը և իրականացմանը՝ նշված ռազմավարական նպատակներին համապատասխան։
7. Կապը ռազմավարական փաստաթղթերի հետ
Նախագիծը չի հակասում Հայաստանի Հանրապետության կառավարության ծրագրով, Արդյունաբերական քաղաքականության ռազմավարությամբ և արտահանման խթանման պետական քաղաքականությամբ ամրագրված նպատակներին։ 
Հայաստանի Հանրապետության կառավարության 2025 թվականի հունիսի 5-ի N 735-Ն որոշմամբ հաստատված ծրագրի դադարեցումը պայմանավորված է դրա կիրառման արդյունքներով և ծրագրի պահանջներին համապատասխանող շահառուների չձևավորմամբ։

